Հանրապետական կուսակցության գործադիր մարմնի՝ երեկ ուշ երեկոյան ավարտված նիստից հետո Շարմազանովը, ամփոփելով տարին, որպես ձեռքբերում նշեց հենց Սահմանադրության փոփոխությունը։ Հանրապետականները տարվա ձեռքբերում են համարում նաև Ցեղասպանության 100-րդ տարելիցի միջոցառումները, Եվրասիական միությանը դե յուրե անդամագրվելը, Եվրոպական միության հետ նոր բանակցությունների սկիզբը։ Իշխող կուսակցության խոսնակը կարևորեց նաև քաղաքական բազմակարծությունն ու մամուլի ազատությունը․ - «Միգուցե հարց հնչեցնեք՝ դա ի՞նչ ձեռքբերում է: Բայց սա շատ կարևոր է, որ այլևս մեզ համար սա դարձել է սովորական: Բայց եթե հետ նայենք հայաստանյան հանրության պատվերը, պահանջները՝ 5-10 տարի առաջ, էլ չեմ ասում՝ 15 տարի առաջ, լրատվամիջոցներ էին փակվում, այդ թվում՝ «Ազատություն» ռադիոկայանը»: